ພໍ່ຄ້າສັດປ່າ ໃຊ້ ສປປ ລາວ ເປັນທາງຜ່ານ ເພື່ອຂົນສົ່ງ ງາຊ້າງຜິດກົດໝາຍ ເຂົ້າໄປຍັງຈີນ
ເຈົ້າໜ້າທີ່ ໄທ ຍຶດງາຊ້າງ ຜິດກົດໝາຍກວ່າ 4 ໂຕນ ເຊິ່ງພໍ່ຄ້າສວຍໂອກາດໃຊ້ ໄທ ແລະ ລາວ ເປັນທາງຜ່ານ ຂົນສົ່ງເຂົ້າ ຈີນ
ຂະບວນການລັກລອບຄ້າສັດປ່າ ໃຊ້ລາວເປັນບ່ອນຮອງຮັບງາຊ້າງຜິດກົດໝາຍ ຈາກອາຟຣິກາ ກ່ອນທີ່ຈະລັກລອບຂົນສົ່ງຕໍ່ໄປຍັງປະເທດຈີນ ແລະ ປະເທດອື່ນໆ ໃນເອເຊຍຕະເວັນອອກ ທ່ານທັນຍາ ເນຕິທຳມະກຸນ ຮອງອະທິບໍດີກົມອຸທະຍານສັດປ່າ ແລະ ພັນພືດຂອງໄທ ໃຫ້ການຢືນຢັນວ່າ ການຍຶດງາຊ້າງ ນ້ຳ ໜັກລວມກວ່າ 4 ໂຕນ ທີ່ລັກລອບຂົນຈາກສາທາລະນະລັດ ຄອງໂກ ໃນອາຟຣິກາ ເຂົ້າມາໃນໄທ ໂດຍມີຈຸດໝາຍປາຍທາງ ທີ່ຈະສົ່ງຕໍ່ໄປ ສປປ ລາວ ເມື່ອວັນທີ 20 ເມສາ ທີ່ຜ່ານມານັ້ນ ໄດ້ສະແດງໃຫ້ເຫັນວ່າ ປະເທດໄທ ໄດ້ຖືກຂະບວນການຄ້າ ສັດປ່າຂ້າມຊາດ ໃຊ້ເປັນທັງຕະຫລາດຮອງຮັບ ແລະ ທາງຜ່ານ ຂອງການລັກລອບຂົນສົ່ງ ແລະຄ້າງາຊ້າງຜິດກົດໝາຍດັ່ງກ່າວ ແຕ່ສຳຫລັບໃນສ່ວນຂອງ ສປປ ລາວນັ້ນ ທ່ານທັນຍາ ກໍເຊື່ອວ່າ ເປັນພຽງທາງຜ່ານເທົ່າ ນັ້ນ ເຖິງແມ່ນວ່າ ງາຊ້າງທີ່ທາງການໄທຍຶດໄດ້ ໃນຄັ້ງຫຼ້າສຸດນີ້ ຈະມີຈຸດໝາຍປາຍທາງ ທີ່ ສປປ ລາວ ກໍຕາມ ແຕ່ວ່າ ການທີ່ ສປປ ລາວ ຍັງເປັນປະເທດ ທີ່ມີຕະຫລາດຂະໜາດ ນ້ອຍ ແລະ ລະດັບຄວາມຕ້ອງການງາຊ້າງ ກໍຍັງນ້ອຍດ້ວຍແລ້ວ ຈຶ່ງບໍ່ມີຄວາມຈຳເປັນ ທີ່ຈະຕ້ອງນຳເຂົ້າງາຊ້າງ ຈຳນວນຫຼາຍຄືແນວນີ້ ໝາຍຄວາມວ່າ ການທີ່ຂະບວນການຄ້າສັດປ່າ ໄດ້ກຳໜົດໃຫ້ ສປປ ລາວ ເປັນປາຍທາງຂອງການລັກລອບຂົນສົ່ງງາຊ້າງ ຈາກອາຟຣິກາ ໃນຄັ້ງນີ້ ກໍເພື່ອຫລີກລ່ຽງ ມາດຕະການກວດຈັບ ທີ່ເຂັ້ມງວດ ຢູ່ໃນໄທນັ້ນເອງ ໂດຍສາເຫດທີ່ທາງການໄທ ຕ້ອງດຳເນີນມາດຕະການກວດ ຈັບຢ່າງເຂັ້ມງວດກໍເພາະວ່າ ສະຫະພັນ ນານາຊາດເພື່ອການ ອະນຸລັກຊັບພະຍາກອນທຳມະຊາດ ໄດ້ຈັດໃຫ້ໄທເປັນ 1 ໃນ 8 ປະເທດ ທີ່ມີລະດັບປະສິດທິພາບຕ່ຳຫຼາຍ ໃນການປາບປາມ ການຄ້າງາຊ້າງ ໂດຍຜິດກົດໝາຍ ຈຶ່ງກຳໜົດເງື່ອນໄຂໃຫ້ ລັດຖະບານໄທ ຕ້ອງດຳເນີນມາດຕະການດັ່ງກ່າວ ຢ່າງຈິງຈັງ ແລະ ໃຫ້ເຫັນຜົນເປັນຮູບປະທຳພາຍໃນເດືອນພຶດສະພາ 2015 ນີ້ຫາກບໍ່ສະນັ້ນ ກໍຈະຖືກດຳເນີນ ມາດຕະການປິດລ້ອມ ທາງ ການຄ້າສັດປ່າ ແລະ ພັນພືດ ຕໍ່ໄທ ຊຶ່ງຈະເຮັດໃຫ້ໄທຕ້ອງສູນເສຍ ຜົນປະໂຫຍດ ທາງການຄ້າຢ່າງຫລີກລ່ຽງບໍ່ໄດ້ ດັ່ງທີ່ທ່ານໄຊນະຣົງ ໂຊກໄຊ ຮອງອະທິບໍດີ ກົມພັດທະນາ ທຸລະກິດການຄ້າ ກະຊວງພານິດ ຊີ້ແຈງວ່າ: ສ່ວນການປາບປາມການຄ້າສັດປ່າຜິດກົດໝາຍໃນລາວນັ້ນ ກໍໄດ້ມີກາານປະກາດເຈດ ຕະນາລົມ ເພື່ອເສີມສ້າງການຮ່ວມມືໃນການຕ້ານການລັກລອບຄ້າສັດປ່າລະຫວ່າງລັດ ຖະບານລາວ ກັບບັນດາຄູ່ຮ່ວມພັດທະນາ ຊຶ່ງລວມເຖິງເອກອັກຄະລັດຖະທູດ ສະຫະລັດ ອາເມຣິກາ ເຢຍຣະມັນ ອັງກິດ ຝຣັ່ງ ສະຫະພາບຢູໂຣບ ແລະ ອົງການສະຫະປະຊາຊາດ ວ່າດ້ວຍການ ຕ້ານຢາເສບຕິດ ແລະ ອາຊະຍາກຳ (UNODC) ໂດຍໄດ້ມີຂຶ້ນໃນໂອກາດ ວັນສັດປ່າໂລກ ຢູ່ນະຄອນຫຼວງວຽງຈັນ ເມື່ອເດືອນມີນາ 2014 ທີ່ຜ່ານມາ ໂດຍການປະກາດເຈດຕະນາລົມດັ່ງກ່າວ ນອກຈາກບັນດາຄູ່ຮ່ວມພັດທະນາ ແລະລັດຖະ ບານລາວ ຈະໄດ້ໃຫ້ຄວາມສຳຄັນເປັນພິເສດ ຕໍ່ການຕ້ານການລັກລອບຄ້າສັດປ່າໃນລາວ ທີ່ຍັງມີທ່າອຽງເພີ້ນຂຶ້ນນັບມື້ແລ້ວ ກໍຍັງໄດ້ແນໃສ່ການເສີມສ້າງຄວາມຮ່ວມມືຢ່າງຮອບ ດ້ານ ເຂົ້າໃນການອະນຸລັກສັດປ່າທີ່ໃກ້ຈະສູນພັນ ແລະການຮັກສາຄວາມຫຼາກຫຼາຍທາງ ຊີວະນານາພັນໃນລາວ ຄຽງຄູ່ກັນໄປ ຊຶ່ງໃນນີ້ກໍລວມເຖິງ ການສະກັດກັ້ນ ການລັກລອບ ຄ້າໄມ້ທ່ອນອີກດ້ວຍ ທັງນີ້ໂດຍລາວໄດ້ເຂົ້າໄປເປັນສ່ວນໜຶ່ງໃນ 42 ປະເທດກັບ 11 ອົງການສາກົນ ໃນຖະ- ແຫລງການຮ່ວມດ້ານການເມືອງ ວ່າດ້ວຍການຕ້ານອາຊະຍາກຳຕໍ່ສັດປ່າໃນທຸກຮູບ ແບບ ຊຶ່ງມີຂຶ້ນໃນໂອກາດກອງປະຊຸມສາກົນວ່າດ້ວຍ ການຕ້ານການລັກລອບຄ້າສັດປ່າ ຢູ່ທີ່ນະຄອນຫຼວງລອນດອນ ປະເທດອັງກິດ ເມື່ອເດືອນກຸມພາ 2014 ທີ່ຜ່ານມາ ການເປັນສ່ວນໜຶ່ງໃນຖະແຫຼງການດັ່ງກ່າວນີ້ ຖືເປັນການຢັ້ງຢືນ ທີ່ຈະຮ່ວມມືກັບສາກົນ ເຂົ້າໃນການປາບປາມການລັກລອບຄ້າສັດປ່າ ຢ່າງຈິງຈັງ ໂດຍລວມເຖິງການປະກອບ ສ່ວນເຂົ້າໃນການປາບປາມ ການລັກລອບຄ້າຊ້າງ ແລະຄ້າງາຊ້າງຂ້າມຊາດນຳດ້ວຍ